**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Κυπριακού Οργανισμού Αγροτικών Πληρωμών του 2022 Νόμος του 2021»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Μάριος Μαυρίδης

Αντρέας Καυκαλιάς Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμούμελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 17 και στις 24 Ιανουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ο Επίτροπος Αγροτικών Πληρωμών, συνοδευόμενος από εκπρόσωπους του Κυπριακού Οργανισμού Αγροτικών Πληρωμών (ΚΟΑΠ), καθώς και εκπρόσωποι του Υπουργείου Οικονομικών και του Υπουργείου Γεωργίας, Αγροτικής Ανάπτυξης και Περιβάλλοντος.

Ο προϋπολογισμός του ΚΟΑΠ για το έτος 2022 προβλέπει συνολικές δαπάνες ύψους €12.350.860 και συνολικά έσοδα ύψους €12.245.500, τα οποία προέρχονται κυρίως από κρατική χορηγία ύψους €12.200.000 και από άλλες πηγές, ύψους €40.500.

Οι προϋπολογιζόμενες δαπάνες για το έτος 2022 αφορούν κυρίως τα ακόλουθα:

1. Δαπάνες προσωπικού (€8.963.050).
2. Λειτουργικές δαπάνες (€2.508.410).
3. Κεφαλαιουχικές δαπάνες (€879.400).

Σύμφωνα με τα κατατεθέντα στοιχεία, αποστολή του ΚΟΑΠ είναι η διαχείριση των κονδυλίων που διατίθενται στον τομέα της γεωργίας στο πλαίσιο της Κοινής Αγροτικής Πολιτικής (ΚΑΠ) της ΕΕ. Στα κονδύλια αυτά περιλαμβάνονται τα ποσά που αναλογούν στην κοινοτική χρηματοδότηση από το Ευρωπαϊκό Γεωργικό Ταμείο Επενδύσεων, το μερίδιο της εθνικής συγχρηματοδότησης όπως προνοείται από την ευρωπαϊκή νομοθεσία για το Ευρωπαϊκό Γεωργικό Ταμείο Αγροτικής Ανάπτυξης, καθώς και οποιεσδήποτε συμπληρωματικές ενισχύσεις που δύναται να καταβάλλει η Κυπριακή Δημοκρατία από εθνικούς πόρους.

Σύμφωνα με τα ίδια στοιχεία στο πλαίσιο της άσκησης των δραστηριοτήτων και αρμοδιοτήτων του ο ΚΟΑΠ κατά το έτος 2022 προβλέπεται να καταβάλει τις ακόλουθες πληρωμές:

1. Ποσό ύψους €6,5 εκατομ. για τη στήριξη των Κοινών Οργανώσεων Αγοράς, το οποίο θα χρηματοδοτηθεί σχεδόν εξ ολοκλήρου από την ΕΕ.
2. Ποσό ύψους €50 εκατομ. περίπου για την καταβολή άμεσων ενισχύσεων στο πλαίσιο του Σχεδίου Ενιαίας Εκταρικής Επιδότησης, καθώς και των Άμεσων Ενισχύσεων για την Κτηνοτροφία, το οποίο χρηματοδοτείται εξ ολοκλήρου από την ΕΕ.
3. Ποσό ύψους €37 εκατομ. περίπου για τη στήριξη της αγροτικής ανάπτυξης στο πλαίσιο του Προγράμματος Αγροτικής Ανάπτυξης 2014-2020, το οποίο θα συγχρηματοδοτηθεί από την ΕΕ κατά ποσοστό περίπου 68% και το υπόλοιπο 32% από εθνικούς πόρους.

Ο Επίτροπος Αγροτικών Πληρωμών δήλωσε μεταξύ άλλων ότι ο προϋπολογισμός για το έτος 2022 παρουσιάζει αύξηση σε ποσοστό ύψους 4,3% σε σχέση με τον προϋπολογισμό του προηγούμενου έτους, η οποία οφείλεται κυρίως-

1. στη συντήρηση των λογισμικών του οργανισμού,

2. στην αυξημένη επιβάρυνση των ημερήσιων υπολοίπων των τραπεζικών λογαριασμών του ΚΟΑΠ με αρνητικό επιτόκιο,

3. στις αυξημένες δαπάνες προσωπικού, λόγω της παραχώρησης των ετήσιων προσαυξήσεων, της αύξησης της Αυτόματης Τιμαριθμικής Προσαρμογής, της συνακόλουθης αύξησης των συνεισφορών του εργοδότη στα διάφορα ταμεία και της παροχής συμπληρωματικής ιατροφαρμακευτικής περίθαλψης, και

4. στην αυξημένη πρόνοια για προμήθεια δορυφορικών εικόνων για σκοπούς διεκπεραίωσης επιτόπιων ελέγχων στο πλαίσιο εξέτασης αιτήσεων για καταβολή πληρωμών.

Στο πλαίσιο της συζήτησης, την επιτροπή απασχόλησε σωρεία ζητημάτων που αφορούν μεταξύ άλλων στην επιβάρυνση του οργανισμού με αρνητικό επιτόκιο επί των τραπεζικών του υπολοίπων, καθώς και με άλλες τραπεζικές χρεώσεις, στην αδυναμία ορισμένων αιτητών σχεδίων και προγραμμάτων του οργανισμού να καλύψουν το ποσό ίδιας συμμετοχής που τους αναλογεί, στην ανάγκη μείωσης της γραφειοκρατίας στο πλαίσιο εξέτασης των αιτήσεων και έγκαιρης καταβολής των αγροτικών πληρωμών στους δικαιούχους, στα μέτρα στήριξης νέων αγροτών και των ορεινών περιοχών λόγω εγκατάλειψης, στις επιδοτήσεις που καταβλήθηκαν από τον οργανισμό κατά το έτος 2021, στη στήριξη των πυρόπληκτων, καθώς και στο συσσωρευμένο έλλειμμα στα ίδια κεφάλαια.

Συναφώς, σε σχέση με τα πιο πάνω ζητήματα, οι εκπρόσωποι του ΚΟΑΠ δήλωσαν μεταξύ άλλων τα ακόλουθα:

1. Ο ΚΟΑΠ από την ίδρυσή του μέχρι σήμερα έχει καταβάλει σε δικαιούχους συνολικά πέραν του €1,9 δις, ενώ για το έτος 2021 οι πληρωμές ανήλθαν στα €94 εκατομ., εκ των οποίων ποσό ύψους €57 εκατομ. καταβλήθηκε μέχρι την 7η Δεκεμβρίου 2021. Ο ΚΟΑΠ, αναγνωρίζοντας την ανάγκη έγκαιρης καταβολής των πληρωμών στους δικαιούχους, προβαίνει στις δέουσες ενέργειες, προκειμένου αυτό να καθίσταται εφικτό στον μέγιστο δυνατό βαθμό.

2. Η αδυναμία των αιτητών σε σχέδια του οργανισμού για κάλυψη της συμμετοχής τους είτε μέσω ιδίων πόρων είτε μέσω χρηματοδότησης από πιστωτικά ιδρύματα αποτελεί ζήτημα το οποίο απασχολεί το Υπουργείο Γεωργίας, Αγροτικής Ανάπτυξης και Περιβάλλοντος και το οποίο ο ΚΟΑΠ έχει θέσει στα πιστωτικά ιδρύματα με σκοπό την εξεύρεση λύσης ως προς την εξασφάλιση χρηματοδότησης. Αναμένεται ότι στο πλαίσιο της νέας Αγροτικής Πολιτικής για τα έτη 2023-2027 θα καταστεί δυνατή η εξεύρεση λύσης στο ζήτημα.

3. Ο ΚΟΑΠ με βάση προηγούμενη σύμβαση με εμπορική τράπεζα απολάμβανε πιστωτικό επιτόκιο επί των υπολοίπων των τραπεζικών του λογαριασμών, το οποίο αντιστοιχούσε σε έσοδα ύψους €700.000, καθώς και μηδενικό κόστος εκτέλεσης εμβασμάτων επιδοτήσεων προς τους δικαιούχους. Με τη λήξη της εν λόγω σύμβασης ο οργανισμός έχει συνάψει νέα σύμβαση με πιστωτικό ίδρυμα κατόπιν προκήρυξης ευρωπαϊκού διαγωνισμού, σύμφωνα με την οποία επιβάλλονται αρνητικό επιτόκιο επί των καταθέσεών του, καθώς και κόστος εκτέλεσης των εμβασμάτων των επιδοτήσεων προς τους δικαιούχους συνεπεία της αναθεώρησης της τιμολογιακής πολιτικής των πιστωτικών ιδρυμάτων.

Ειδικότερα, το κόστος από την επιβολή αρνητικού επιτοκίου επί των καταθέσεων του οργανισμού και τραπεζικών τελών κυμάνθηκε για το έτος 2021 στις €245.000. Για τη σύναψη της νέας σύμβασης ο οργανισμός έχει επιλέξει το πιστωτικό ίδρυμα με το χαμηλότερο αρνητικό επιτόκιο, ενώ παράλληλα στο πλαίσιο της περαιτέρω προσπάθειας μείωσης του κόστους των αρνητικών επιτοκίων ο ΚΟΑΠ έχει καταμερίσει τα μη άμεσα απαιτητά για πληρωμές τραπεζικά του υπόλοιπα σε λογαριασμούς προθεσμίας σε άλλα πιστωτικά ιδρύματα.

4. Η μείωση της γραφειοκρατίας αποτελεί στόχο του ΚΟΑΠ, ο οποίος θα επιτευχθεί μέσω των νέων πολιτικών του, καθώς και της εφαρμογής νέου συστήματος παρακολούθησης των καλλιεργειών στο πλαίσιο της νέας ΚΑΠ. Επιπλέον, ο ΚΟΑΠ προγραμματίζει εκστρατείες ενημέρωσης των αγροτών τόσο για τα προγράμματα επιδότησης και την ΚΑΠ όσο και για την ορθή και έγκαιρη υποβολή των αιτήσεων με σκοπό τον περιορισμό του χρόνου εξέτασης των αιτήσεων.

5. Η κυβέρνηση παρέχει επιχειρηματικά σχέδια, καθώς και διάφορα κίνητρα μέσω της ΚΑΠ προς νέους αγρότες, για τα οποία ωστόσο παρατηρείται ελλιπής ενημέρωση του κοινού. Προς τον σκοπό αυτό ο ΚΟΑΠ προγραμματίζει την ενημέρωση του κοινού για τα σχετικά προγράμματα. Επιπροσθέτως, μέσω των προγραμμάτων της ΚΑΠ, καθώς και άλλων εθνικών σχεδίων παρέχονται κίνητρα για εγκατάσταση ατόμων στην ύπαιθρο.

6. Ο ΚΟΑΠ, αφού λάβει τη σχετική βάση δεδομένων την οποία καταρτίζει το Υπουργείο Γεωργίας, Αγροτικής Ανάπτυξης και Περιβάλλοντος, θα προβεί αμέσως στις πληρωμές για αποζημίωση των πυρόπληκτων. Επιπρόσθετα, αναμένεται η προκήρυξη από την κυβέρνηση νέου επενδυτικού σχεδίου για επαναδραστηριοποίηση των πυρόπληκτων.

7. Το συσσωρευμένο έλλειμμα στα ίδια κεφάλαια, ύψους €20,5 εκατομ., αφορά στη μη χρηματοδοτηθείσα υποχρέωση του οργανισμού προς το σχέδιο συντάξεων, το οποίο είναι αντίστοιχο του κυβερνητικού συνταξιοδοτικού σχεδίου.

Σημειώνεται ότι στο πλαίσιο της συζήτησης του θέματος ο Επίτροπος Αγροτικών Πληρωμών κατέθεσε αναλυτικά στοιχεία σε σχέση με τις πληρωμές του ΚΟΑΠ τόσο για το έτος 2021 όσο και για τις συνολικές πληρωμές από το έτος ίδρυσης του οργανισμού.

Ο εκπρόσωπος του Υπουργείου Γεωργίας, Αγροτικής Ανάπτυξης και Περιβάλλοντος δήλωσε μεταξύ άλλων τα ακόλουθα:

1. Το Υπουργείο Γεωργίας, Αγροτικής Ανάπτυξης και Περιβάλλοντος έχει καταρτίσει νέο επενδυτικό σχέδιο, το οποίο θα αφορά μεταξύ άλλων τους νέους αγρότες και τους πυρόπληκτους.

2. Η κυβέρνηση παρέχει επενδυτικά σχέδια σε αγρότες των ορεινών περιοχών, τα οποία θα συνεχίσουν και για την τρέχουσα περίοδο. Επιπροσθέτως, εισάγονται ειδικά επενδυτικά σχέδια για τη χρηματοδότηση κατά 75% ως μέγιστο ποσοστό πράσινων επενδύσεων.

Η Κοινοβουλευτική Επιτροπή Οικονομικών και Προϋπολογισμού, αφού διεξήλθε τις επιμέρους πρόνοιες του νομοσχεδίου, κατέληξε στις ακόλουθες θέσεις:

1. Η πρόεδρος της επιτροπής και το μέλος της βουλευτές της κοινοβουλευτικής ομάδας του Δημοκρατικού Κόμματος, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Εθνικού Λαϊκού Μετώπου, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΚΟΑΠ για το έτος 2022.

Υπό το φως των πιο πάνω θέσεων, η Κοινοβουλευτική Επιτροπή Οικονομικών και Προϋπολογισμού με την παρούσα έκθεσή της υποβάλλει το υπό αναφορά νομοσχέδιο για τη λήψη τελικής απόφασης κατά τη συζήτησή του στην ολομέλεια του σώματος.

25 Ιανουαρίου 2022

Αρ. Φακ.: 23.01.062.218-2021

ΣΧΚ/ΑΠ/ΘΧ